พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพบก กองบัญชาการทหารสูงสุด กระทรวงกลาโหมพ.ศ. 2513
พระราชกฤษฎีกา
พระราชกฤษฎีกา
แบ่งส่วนราชการและกำหนดหน้าที่ของส่วนราชการ
กองทัพบก
กองบัญชาการทหารสูงสุด กระทรวงกลาโหม
พ.ศ.
๒๕๑๓
 

ภูมิพลอดุลยเดช
ป.ร.
ให้ไว้
ณ วันที่ ๑๔ สิงหาคม พ.ศ. ๒๕๑๓
เป็นปีที่
๒๕ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรปรับปรุงพระราชกฤษฎีกาว่าด้วยการแบ่งส่วนราชการและกำหนดหน้าที่ของส่วนราชการกองทัพบก
กองบัญชาการทหารสูงสุด กระทรวงกลาโหม

อาศัยอำนาจตามความในมาตรา ๑๕๓
ของรัฐธรรมนูญแห่งราชอาณาจักรไทย และมาตรา ๑๘ แห่งพระราชบัญญัติจัดระเบียบราชการกระทรวงกลาโหม
พ.ศ. ๒๕๐๓ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพบก
กองบัญชาการทหารสูงสุด กระทรวงกลาโหม พ.ศ. ๒๕๑๓

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้ยกเลิก
(๑)
พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพบก
กองบัญชาการทหารสูงสุด กระทรวงกลาโหม พ.ศ. ๒๕๐๘
(๒) พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพบก
กองบัญชาการทหารสูงสุด กระทรวงกลาโหม (ฉบับที่ ๒) พ.ศ. ๒๕๑๒

มาตรา ๔
ให้แบ่งส่วนราชการกองทัพบก กองบัญชาการทหารสูงสุด กระทรวงกลาโหม ดังนี้
(๑) สำนักงานเลขานุการกองทัพบก
(๒) กรมกำลังพลทหารบก
(๓) กรมข่าวทหารบก
(๔) กรมยุทธการทหารบก
(๕) กรมส่งกำลังบำรุงทหารบก
(๖) สำนักงานปลัดบัญชีกองทัพบก
(๗) กรมการกำลังสำรองทหารบก
(๘) กรมการเงินทหารบก
(๙) กรมการสารวัตรทหารบก
(๑๐) กรมจเรทหารบก
(๑๑) กรมสวัสดิการทหารบก
(๑๒) กรมสารบรรณทหารบก
(๑๓) กรมการขนส่งทหารบก
(๑๔) กรมการทหารช่าง
(๑๕) กรมการทหารสื่อสาร
(๑๖) กรมการสัตว์ทหารบก
(๑๗) กรมพลาธิการทหารบก
(๑๘) กรมแพทย์ทหารบก
(๑๙) กรมยุทธโยธาทหารบก
(๒๐) กรมสรรพาวุธทหารบก
(๒๑) กรมวิทยาศาสตร์ทหารบก
(๒๒) กองทัพภาคที่ ๑
(๒๓) กองทัพภาคที่ ๒
(๒๔) กองทัพภาคที่ ๓
(๒๕) มณฑลทหารบกที่ ๕
(๒๖) กรมยุทธศึกษาทหารบก
(๒๗) สถาบันวิชาการทหารบกชั้นสูง
(๒๘) โรงเรียนนายร้อยพระจุลจอมเกล้า
(๒๙) กรมการรักษาดินแดน
(๓๐) ศูนย์สงครามพิเศษ
(๓๑) หน่วยทหารอื่นซึ่งมีฐานะเทียบเท่ากองร้อย
กองพัน กรมหรือกองพลซึ่งขึ้นตรงต่อกองทัพบก

มาตรา ๕
หน้าที่ของส่วนราชการกองทัพบก กองบัญชาการทหารสูงสุด กระทรวงกลาโหม
มีดังนี้
(๑) สำนักงานเลขานุการกองทัพบก
มีหน้าที่เกี่ยวกับ
(ก) งานทางธุรการของผู้บัญชาการทหารบก
รองผู้บัญชาการทหารบก ผู้ช่วยผู้บัญชาการทหารบก เสนาธิการทหารบก
และผู้ดำรงตำแหน่งอื่นตามที่ผู้บัญชาการทหารบกจะได้มอบหมาย
(ข) วางแผน อำนวยการ และประสานงานการประชาสัมพันธ์ของกองทัพบก
(๒) กรมกำลังพลทหารบก มีหน้าที่
(ก) วางแผน อำนวยการ
ประสานงานและกำกับการเกี่ยวกับกิจการกำลังพลทั้งปวง ได้แก่การเตรียมกำลังพล
การกำหนดความต้องการและการควบคุมกำลังพล การปกครองและบำรุงขวัญกำลังพล
(ข) แนะนำ และควบคุมกรมการกำลังสำรองทหารบก
กรมการสารวัตรทหารบก กรมสวัสดิการทหารบกและกรมสารบรรณทหารบกเกี่ยวกับการกำลังพล
(๓) กรมข่าวทหารบก มีหน้าที่
(ก) วางแผน อำนวยการ ประสานงาน
และกำกับเกี่ยวกับการข่าว ได้แก่การดำเนินการในเรื่องการข่าว การรักษาความปลอดภัย
การข่าวลับ การทูตฝ่ายทหารบกไทยในต่างประเทศ
การติดต่อกับทูตฝ่ายทหารบกต่างประเทศในประเทศไทย
การพิธีการทูตที่กองทัพบกต้องร่วมด้วย
การฝึกและศึกษาของเจ้าหน้าที่ข่าวของกองทัพบก
การเตรียมชุดเจ้าหน้าที่ข่าวกรองทางทหารสำหรับปฏิบัติงาน
(ข)
กำหนดความต้องการและควบคุมการแจกจ่ายแผนที่ทหาร
(๔) กรมยุทธการทหารบก มีหน้าที่
(ก) วางแผน อำนวยการยุทธศาสตร์ และยุทธการ
แผนการใช้กำลังทหารในเรื่องที่ได้รับมอบ การกำหนดการจัดตั้งและวางกำลังหน่วยทหาร
(ข) วางแผนและนโยบายในการจัดการ การฝึก
การศึกษาอบรม การระดมพล การปลดพล การบินทหารบก การสงครามพิเศษ
การปกครองในยามสงคราม
(ค) ดำเนินงานประวัติศาสตร์และพิพิธภัณฑ์ทหาร
(ง)
กำกับการและประสานงานให้เป็นไปตามแผนและนโยบายที่ได้วางไว้
(จ)
ดำเนินกิจการตามสนธิสัญญาป้องกันร่วมกันเท่าที่เกี่ยวข้องกับกองทัพบก
(ฉ) อำนวยการ วางแผน ประสานงาน
และกำกับการวิจัยของกองทัพบก
(ช) ควบคุมกิจการศึกษาของกองทัพบก
(๕) กรมส่งกำลังบำรุงทหารบก มีหน้าที่
(ก) วางแผน อำนวยการ
กำหนดนโยบายโครงการและงบประมาณที่เกี่ยวกับการส่งกำลังบำรุง
(ข) กำหนดนโยบาย
ประสานงานและกำกับการเกี่ยวกับความต้องการ การจัดหาสิ่งอุปกรณ์และยุทโธปกรณ์
(ค) ควบคุมและกำกับการเกี่ยวกับการเก็บรักษา
การแจกจ่ายและจำหน่าย การรักษาพยาบาล การส่งกลับ การขนส่ง
การบริการทางการส่งกำลังบำรุง
(ง) จัดการเกี่ยวกับอสังหาริมทรัพย์
(จ) ประสานงาน
ควบคุมและกำกับดูแลฝ่ายยุทธบริการในการกำหนดภารกิจ การจัดระเบียบปฏิบัติ
การดำเนินการกำลังพล การฝึกและศึกษาวิชาการส่งกำลังบำรุง การงบประมาณ
การวิจัยและพัฒนาการ รวมทั้งกำหนดนโยบายเกี่ยวกับธุรกิจและอุตสาหกรรมที่เกี่ยวข้อง
(๖) สำนักงานปลัดบัญชีกองทัพบก มีหน้าที่
(ก)
ประมวลและวิเคราะห์ผลการตรวจสอบและวิเคราะห์โครงการของกองทัพบกเป็นส่วนรวม
(ข) จัดทำ ประสานงานและกำกับการเกี่ยวกับการงบประมาณ
การบัญชี การเงิน และการตรวจบัญชี
(ค)
กำหนดระบบการรายงานผลตามโครงการและการรายงานทางสถิติ
(ง) ควบคุมการรายงานของกองทัพบก
(จ)
สำรวจตรวจสอบเพื่อปรับปรุงการจัดและการดำเนินงานโดยทั่วไป
(ฉ) กำหนดหลักนิยมในการบริหารงานในกองทัพบก
(ช) อำนวยการศึกษาในกิจการปลัดบัญชี
(ซ) กำกับดูแลกรมการเงินทหารบกในการกำหนดภารกิจ
การจัดระเบียบปฏิบัติและการบริหารทางด้านการเงิน
(๗) กรมการกำลังสำรองทหารบก มีหน้าที่
(ก) ประสานงาน
แนะนำและกำกับการในเรื่องการเตรียมการ การกำหนดความต้องการ
การควบคุมการปกครองและบำรุงขวัญ การฝึกและศึกษาเกี่ยวกับกิจการกำลังสำรองทั้งปวง
(ข) ประสานงาน แนะนำ กำกับการ กำหนดหลักนิยม
ทำตำรา อำนวยการฝึกและศึกษาเกี่ยวกับกิจการพลเรือนและการปกครองโดยฝ่ายทหาร
(ค) ดำเนินการเกี่ยวกับการสัสดี
และร่วมมือกับกรมสารบรรณทหารบกในเรื่องการฝึกและศึกษาวิชาการสัสดี
(๘) กรมการเงินทหารบก
มีหน้าที่ดำเนินการเกี่ยวกับ
(ก) การเบิก รับ จ่าย และเก็บรักษาเงิน
และการบัญชีเงินของกองทัพบกตามระเบียบแบบแผนของทางราชการ
(ข) การฝึกและศึกษาวิชาการเหล่าทหารการเงิน
(๙) กรมการสารวัตรทหารบก มีหน้าที่
(ก) วางแผน ประสานงาน
และกำกับการเกี่ยวกับการรักษาระเบียบวินัย การจับกุมทหารที่กระทำความผิด
การเรือนจำ การจราจรในกิจการทหาร การรักษาความปลอดภัย
การฝึกและศึกษาวิชาการเหล่าทหารสารวัตร
การสืบสวนและสอบสวนคดีอาญาซึ่งอยู่ในอำนาจศาลทหาร
การป้องกันและวิจัยอาชญากรรมในกองทัพบก
(ข) พิจารณาอำนวยการในยามสงครามเกี่ยวกับทหารพลัดหน่วย
เชลยศึกชนชาติศัตรู และผู้ลี้ภัย
(๑๐) กรมจเรทหารบก มีหน้าที่
(ก) ดำเนินการเกี่ยวกับการตรวจราชการสืบสวน
และสอบสวนในเรื่องที่เกี่ยวกับประสิทธิภาพและราชการของหน่วยต่าง ๆ ของกองทัพบก
(ข) สืบสวน
สอบสวนและพิจารณาเรื่องราวร้องทุกข์และการร้องเรียนที่เกี่ยวกับราชการหรือทหารหรือข้าราชการของกองทัพบก
(๑๑) กรมสวัสดิการทหารบก มีหน้าที่
(ก)
ดำเนินการเกี่ยวกับสวัสดิภาพและบำบัดทุกข์บำรุงสุขทั้งในด้านทรัพย์สินและสิ่งอุปโภคบริโภค
(ข) แนะนำและส่งเสริมวิชาชีพและการกีฬา
ทั้งนี้เกี่ยวกับทหาร
ข้าราชการและครอบครัวในกองทัพบก
(๑๒) กรมสารบรรณทหารบก มีหน้าที่
(ก) ดำเนินการเกี่ยวกับกิจการทางธุรการ
ได้แก่งานทางหนังสือราชการของกองทัพบก พิธีการ การจัดหาและแจกจ่ายสิ่งพิมพ์
(ข) ดำเนินการเกี่ยวกับการจัดการกำลังพล กฎหมาย
การฝึกและศึกษาวิชาการเหล่าทหารสารบรรณ
(๑๓) กรมการขนส่งทหารบก มีหน้าที่
(ก) วางแผน อำนวยการ ประสานงาน แนะนำ กำกับการ
ดำเนินการ วิจัยและพัฒนาเกี่ยวกับการจัดหา ส่งกำลังซ่อมบำรุง และการบริการ
(ข) กำหนดหลักนิยมและทำตำรา
ตลอดทั้งการฝึกและศึกษา
ทั้งนี้เกี่ยวกับกิจการและสิ่งอุปกรณ์ของเหล่าทหารขนส่ง
(๑๔) กรมการทหารช่าง มีหน้าที่
(ก) วางแผน อำนวยการ ประสานงาน แนะนำ กำกับการ
ดำเนินการ วิจัยและพัฒนาเกี่ยวกับการผลิต จัดหา ส่งกำลัง ซ่อมบำรุงและการบริการ
(ข) กำหนดหลักนิยมและทำตำรา
ตลอดทั้งการฝึกและศึกษา
ทั้งนี้
เกี่ยวกับกิจการและสิ่งอุปกรณ์ของเหล่าทหารช่าง
(๑๕) กรมการทหารสื่อสาร มีหน้าที่
(ก) วางแผน อำนวยการ ประสานงาน แนะนำ กำกับการ
ดำเนินการ วิจัยและพัฒนาเกี่ยวกับการผลิต จัดหา ส่งกำลัง ซ่อมบำรุงและการบริการ
(ข) กำหนดหลักนิยมและทำตำรา
ตลอดทั้งการฝึกและศึกษา
ทั้งนี้เกี่ยวกับกิจการและสิ่งอุปกรณ์ของเหล่าทหารสื่อสาร
(๑๖) กรมการสัตว์ทหารบก มีหน้าที่
(ก) วางแผน อำนวยการ ประสานงาน แนะนำ กำกับการ
ดำเนินการ วิจัยและพัฒนาเกี่ยวกับการผลิต จัดหา ส่งกำลัง ซ่อมบำรุง บริการ
เวชกรรมป้องกัน รักษาพยาบาล ผสมพันธุ์สัตว์ และการเสบียงสัตว์
(ข) กำหนดหลักนิยมและทำตำรา
ตลอดทั้งการฝึกและศึกษา
ทั้งนี้เกี่ยวกับกิจการและสิ่งอุปกรณ์ของเหล่าทหารการสัตว์
(๑๗) กรมพลาธิการทหารบก มีหน้าที่
(ก) วางแผน อำนวยการ ประสานงาน แนะนำ กำกับการ
ดำเนินการ วิจัยและพัฒนาเกี่ยวกับการผลิต จัดหา ส่งกำลัง ซ่อมบำรุงและการบริการ
(ข) กำหนดหลักนิยมและทำตำรา
ตลอดทั้งการฝึกและศึกษา
ทั้งนี้เกี่ยวกับกิจการและสิ่งอุปกรณ์ของเหล่าทหารพลาธิการ
(๑๘) กรมแพทย์ทหารบก มีหน้าที่
(ก) วางแผน อำนวยการ ประสานงาน แนะนำ กำกับการ
ดำเนินการ วิจัยและพัฒนาเกี่ยวกับการผลิต จัดหา ส่งกำลัง ซ่อมบำรุง บริการ
พยาธิวิทยา เวชกรรมป้องกันทันตกรรมและการรักษาพยาบาล
(ข) กำหนดหลักนิยมและทำตำรา
ตลอดทั้งการฝึกและศึกษา
ทั้งนี้เกี่ยวกับกิจการและสิ่งอุปกรณ์ของเหล่าทหารแพทย์
(๑๙) กรมยุทธโยธาทหารบก มีหน้าที่วางแผน อำนวยการ
ประสานงาน แนะนำ กำกับการ ดำเนินการ วิจัยและพัฒนาเกี่ยวกับการจัดหา ก่อสร้าง
ส่งกำลัง และการซ่อมบำรุงเกี่ยวกับสิ่งก่อสร้างและอสังหาริมทรัพย์ของกองทัพบก
(๒๐) กรมสรรพาวุธทหารบก มีหน้าที่
(ก) วางแผน อำนวยการ ประสานงาน แนะนำ กำกับการ
ดำเนินการ วิจัยและพัฒนาเกี่ยวกับการผลิต จัดหา ส่งกำลัง ซ่อมบำรุงและการบริการ
(ข) กำหนดหลักนิยมและทำตำรา
ตลอดทั้งการฝึกและศึกษา
ทั้งนี้เกี่ยวกับกิจการและสิ่งอุปกรณ์ของเหล่าทหารสรรพาวุธและการสงครามเคมี
(๒๑) กรมวิทยาศาสตร์ทหารบก มีหน้าที่
(ก) วางแผน อำนวยการ ประสานงาน กำกับการ
วิจัยและพัฒนาเกี่ยวกับการผลิต ส่งกำลัง ซ่อมบำรุงและการบริการ
(ข) กำหนดหลักนิยมและทำตำรา
ตลอดทั้งการฝึกและศึกษา
ทั้งนี้เกี่ยวกับการปฏิบัติการและการป้องกันทางเคมี
- ชีวะ - รังสี ตลอดจนกิจการวิทยาศาสตร์ของกองทัพบก
(๒๒) กองทัพภาคที่ ๑
มีหน้าที่ปกครองบังคับบัญชามณฑลทหารบกที่ ๑ มณฑลทหารบกที่ ๒
จังหวัดทหารบกลพบุรีและหน่วยทหารที่กระทรวงกลาโหมกำหนด
(๒๓) กองทัพภาคที่ ๒ มีหน้าที่ปกครองบังคับบัญชามณฑลทหารบกที่
๓ มณฑลทหารบกที่ ๖ และหน่วยทหารที่กระทรวงกลาโหมกำหนด
(๒๔) กองทัพภาคที่ ๓
มีหน้าที่ปกครองบังคับบัญชามณฑลทหารบกที่ ๔ มณฑลทหารบกที่ ๗
และหน่วยทหารที่กระทรวงกลาโหมกำหนด
(๒๕) มณฑลทหารบกภาคที่ ๕
มีหน้าที่ปกครองบังคับบัญชาจังหวัดทหารบกในเขตพื้นที่มณฑลทหารบกที่ ๕
และหน่วยทหารที่กระทรวงกลาโหมกำหนด
(๒๖) กรมยุทธศึกษาทหารบก มีหน้าที่
(ก) ประสานงาน แนะนำ กำกับการ
และตรวจตราเกี่ยวกับการฝึกและศึกษาของบุคคลและหน่วยต่างๆ
ในและนอกกองทัพบกและในต่างประเทศ
(ข) อำนวยการฝึกและศึกษาวิทยาการเหล่าทหารราบ
เหล่าทหารม้า เหล่าทหารปืนใหญ่ การบินทหารบกและการอนุศาสนาจารย์ของกองทัพบก
(ค)
ปกครองบังคับบัญชาหน่วยทหารที่กระทรวงกลาโหมกำหนด
(๒๗) สถาบันวิชาการทหารบกชั้นสูง มีหน้าที่
(ก)
ให้การฝึกและศึกษาแก่นายทหารสัญญาบัตรของกองทัพบกในทางยุทธศาสตร์ ยุทธวิธี
การช่วยรบ และเสนาธิการกิจของหน่วยทหารตั้งแต่ระดับกองพลขึ้นไป
เพื่อให้สามารถปฏิบัติหน้าที่ของผู้บังคับบัญชาและฝ่ายอำนวยการได้
(ข) ดำเนินการ วิจัย พัฒนา
และกำหนดหลักนิยมในทางวิทยาการที่เกี่ยวข้อง
(๒๘) โรงเรียนนายร้อยพระจุลจอมเกล้า
มีหน้าที่ให้การศึกษา อบรม และดำเนินการฝึกนักเรียนนายร้อย
(๒๙) กรมการรักษาดินแดน มีหน้าที่
(ก)
ส่งเสริมกำลังของกองทัพบกในการป้องกันราชอาณาจักร
(ข) วางแผน อำนวยการ ประสานงาน
และดำเนินการฝึกบุคคลเป็นผู้บังคับบัญชาสำรองและกำลังอาสารักษาดินแดน
(๓๐) ศูนย์สงครามพิเศษ มีหน้าที่
(ก) วางแผน อำนวยการ กำกับการ
และดำเนินการฝึกและศึกษาเกี่ยวกับการสงครามพิเศษ การส่งกำลังทางอากาศ
และการยุทธส่งทางอากาศ
(ข) ดำเนินการวิจัย พัฒนา
กำหนดหลักนิยมและทำตำราในทางวิทยาการที่เกี่ยวข้อง
(ค)
ปกครองบังคับบัญชาหน่วยทหารที่กระทรวงกลาโหมกำหนด
(๓๑) หน่วยทหารอื่นซึ่งมีฐานะเทียบเท่ากองร้อย
กองพัน กรมหรือกองพลซึ่งขึ้นตรงต่อกองทัพบก มีหน้าที่ตามกระทรวงกลาโหมกำหนด

มาตรา ๖
ให้รัฐมนตรีว่าการกระทรวงกลาโหมรักษาการตามพระราชกฤษฎีกานี้


ผู้รับสนองพระบรมราชโองการ
จอมพล
ถนอม กิตติขจร
นายกรัฐมนตรี
หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ
โดยที่กระทรวงกลาโหมได้จัดตั้งกรมการกำลังสำรองทหารบก กรมวิทยาศาสตร์ทหารบก
และศูนย์สงครามพิเศษขึ้นในกองทัพบก
และจำเป็นต้องแบ่งส่วนราชการอื่นและกำหนดหน้าที่ของส่วนราชการที่จัดตั้งขึ้นใหม่และกำหนดหน้าที่ของส่วนราชการเดิมด้วย
จึงต้องตราพระราชกฤษฎีกาฉบับนี้ขึ้น




































เพ็ญพร/พิมพ์/แก้ไข
๒๘/๑๐/๔๕
A+B(c)
ปฐมพร/ปรับปรุง
๒๖
มกราคม ๒๕๕๐

[๑]
ราชกิจจานุเบกษา เล่ม ๘๗/ตอนที่ ๘๐/หน้า ๖๑๐/๒๕ สิงหาคม ๒๕๑๓